Kraftur er nú kominn í loðnuveiðina og skipin koma hvert af öðru í land með afla. Margir hafa beðið lengi eftir loðnu, Seyðfirðingar meðal annars, sem fengu í morgun fyrstu loðnuna í fjögur ár. Allt hráefnið fer í bræðslu og verður ekkert fryst fyrr en eftir áramót, enda eru helstu markaðir í Rússlandi lokaðir íslenskum framleiðendum.
Loðnuveiðin byrjaði ekki af krafti fyrr en sjávarútvegsráðherra leyfði veiðar með flottroll undir mánaðamót og nú er kominn ágætis kraftur í veiðina segir Baldur Marteinn Einarsson, útgerðarstjóri Eskju.
Já, já, við erum alveg farnir að skynja það og veiðin gefur merki til þess. Menn eru að fá fín hol, sérstaklega á daginn, nóttin er frekar döpur. Menn eru að fá kannski 50-70 tonn, einn og einn hefur kannski slegið upp í 200 á nóttunni, en á daginn eru þetta alveg 3-800 tonn.
Öll loðnan fer í bræðslu þar sem unnið er úr henni mjöl og lýsi. Bestu markaðir fyrir frysta loðnu á þessum árstíma eru í Rússlandi, en þar var sett viðskiptabann á íslenskar sjávarafurðir árið 2015 og stendur enn. Loðnan hentar þó vel til bræðslu á þessum árstíma, þá er hún hve feitust og hagstæð fyrir lýsisframleiðslu og það er ágætur markaður fyrir mjöl og lýsi um þessar mundir.
Veiðin fer öll fram núna sýnist mér aðeins norðausturaf Langanesi. Komin í gamla hólfið eins og það er kallað.
Það er fróðlegt að fylgjast með ferðum loðnuskipanna. Níu skip eru á miðunum, tvö á leiðinni með fyrstu loðnuna til Vestmannaeyja og búið að landa á Þórshöfn, Eskifirði, Norðfirði, Fáskrúðsfirði og Hornafirði. Í morgun kom Börkur NK með fyrstu loðnuna til Seyðisfjarðar, en þar hefur ekki verið tekið á móti loðnu í heil fjögur ár. Og það eru hafnirnar á Austfjörðum sem njóta þess best þegar loðnan veiðist á þessum slóðum.
Já, þetta er alveg dauðfæri fyrir okkur hérna fyrir austan. Þetta getur ekki verið betra
Loðnuveiði er hafin af fullum krafti, nú um sextíu mílur norður af Langanesi. Seyðfirðingar fengu í morgun fyrstu loðnuna í fjögur ár. 